Diari Oficial de la Generalitat Valenciana


Sumari del DOGV 4456, del 10-03-2003 (2003/2583)

ACORD de 31 de gener de 2003, de la Comissió Territorial d'Urbanisme de València, pel qual s'aprova la Modificació núm. 21 del Pla General d'Aldaia i es té en compte el que s'indique en l'informe emés per l'administració competent en matèria agrària.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4456

Data del DOGV
:   10-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2583


Data del document
:   31-01-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Aldaia
    * pla d'urbanisme

ACORD de 31 de gener de 2003, de la Comissió Territorial d'Urbanisme de València, pel qual s'aprova la Modificació núm. 21 del Pla General d'Aldaia i es té en compte el que s'indique en l'informe emés per l'administració competent en matèria agrària. [2003/2583]
  
Vist l'expedient remés per l'Ajuntament d'Aldaia referit a la Modificació núm. 21 del Pla General (SNU), a l'efecte de l'aprovació definitiva, i de conformitat amb els següents:
  
Antecedents de fet
  
Primer
  
El projecte es va sotmetre a informació pública mitjançant Acord del Ple de l'Ajuntament en sessió realitzada el dia 31 de juliol de 2002. Una vegada transcorregut el corresponent període d'exposició pública (DOGV de data 27 d'agost de 2002, anunci en el diari Levante de 14 d'agost de 2002), es va aprovar provisionalment pel Ple de la corporació local el 29 d'octubre de 2002.
  
Segon
  
El projecte consta de memòria.
  
Tercer
  
L'objecte del present expedient és la modificació de l'article 106 de les Normes Urbanístiques del PGOU vigent.
  
El dit article establix un règim urbanístic pel qual es regula la possibilitat d'exercir activitats en edificacions existents en sòl no urbanitzable, i es preveu tant el canvi de titularitat com l'ampliació, amb limitacions de les citades edificacions, però no admet la possibilitat de canvi de l'activitat en este tipus d'edificacions existents amb anterioritat a l'aprovació del PGOU.
  
Este fet fa que, quan una activitat cessa per tancament o trasllat, les instal·lacions no puguen ser utilitzades per a una altra activitat i queden com a activitats clandestines o sense ús davant de la inviabilitat econòmica de demolir-les i dedicar el terreny a l'activitat agrícola.
  
Amb posterioritat al PGOU, la Llei 4/92 del SNU de la CV establix condicions d'utilització d'edificis existents en sòl no urbanitzable amb anterioritat a la llei, en la disposició addicional setena apartat segon, així com possibilitar l'ampliació d'edificacions industrials que estigueren en funcionament amb anterioritat a la llei, amb unes limitacions establides en la disposició transitòria quarta.
  
La modificació pretén també suprimir el paràmetre que regula la limitació d'edificabilitat de sostre per unitat de superfície de parcel·la, per als casos en què la llei permet l'ampliació d'edificacions existents.
  
D'altra banda, per als casos en què la llei permet la implantació d'activitats industrials en edificacions existents és necessari evitar el règim de fora d'ordenació ?actualment existent en les NNUU del PGOU-, el que impediria les obres d'adequació.
  
D'altra banda, la modificació pretén interpretar les zonificacions de què disposa actualment el PGOU respecte de les establides en la Llei 4/92, de forma que assimila les condicions del sòl no urbanitzable rústic ordinari al sòl no urbanitzable comú, i plantejar per als sòls no urbanitzables de protecció agrícola que disposen de tres nivells d'interpretacions distintes.
  
El SNU de Protecció Agrícola 1 entén que és un sòl d'especial protecció d'horta tradicional, amb la qual cosa es pretén ser el més restrictiu possible, donada la importància de la protecció i declarar fora d'ordenació qualsevol instal·lació industrial en este sòl.
  
En canvi, en els sòls SNU de Protecció Agrícola 2 i 3 el mateix PGOU actualment admet el manteniment i, fins i tot, l'ampliació d'indústries existents, per la qual cosa la present modificació pretén evitar la impossibilitat de tramitar en estes declaracions d'interés comunitari, que es basen en el fet que es tracta de sòls d'especial protecció.
  
Quart
  
Durant la tramitació de l'expedient s'ha sol·licitat l'informe de la Conselleria d'Agricultura.
  
En data 27 de gener de 2003 s'emet informe favorable per part de la Conselleria d'Agricultura, Pesca i Alimentació a la modificació de l'article 106 de les NNUU del PGOU.
  
Cinqué
  
Aldaia disposa de Pla General aprovat definitivament per la Comissió Territorial d'Urbanisme en data 5 de gener de 1990.
  
Sisé
  
La Comissió Informativa de la Comissió Territorial d'Urbanisme de València, en sessió realitzada el 28 de gener de 2003, va emetre informe relatiu al projecte que ens ocupa, i complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb el que establix l'article 38, per remissió de l'article 55.1, de la Llei 56/94, de 15 de novembre, de la LRAU.
  
Segon
  
La documentació està completa, a l'efecte del compliment del que preceptuen els articles 27 i 28 de la LRAU.
  
Tercer
  
Com a consideracions que s'han de fer sobre el present expedient cal fer les següents:
  
- L'adequació de les Normes Urbanístiques als aspectes mencionats de les disposicions addicional setena i transitòria quarta és coherent i tracta d'evitar situacions de fora de control en les activitats implantades en sòl no urbanitzable, ara bé esta adequació ha de realitzar-se en els termes i en els casos per als quals la llei els va establir, de forma que la disposició addicional setena es referix exclusivament a la utilització d'edificacions existents en este tipus de sòl que no disposen de cap ús, i els donen un ús i es recupera el patrimoni arquitectònic existent, per tant, sense opció d'ampliar-lo, mentre que la disposició transitòria quarta es referix a activitats industrials existents amb anterioritat a l'entrada en vigor de la llei ?la qual cosa s'haurà de justificar- sobre els quals es podran realitzar treballs o obres de reforma o ampliació en les condicions establides en la citada disposició transitòria.
  
Per al cas de l'aplicació del règim addicional, la modificació indica que en aquells edificis no ruïnosos existents en SNU, es considerarà admés l'ús industrial i el terciari per als quals no seran d'aplicació les limitacions d'usos i activitats determinades per les NNUU del PGOU per al SNU, sempre que, si no poguera garantir-se la dotació del servici de xàrcia de sanejament, es tracte d'activitats el procés industrial de la qual no genere cabals efluents.
  
Quant al règim transitori s'establix el mateix criteri excepte en la zona SNU PAI-1 on no s'admeten ampliacions, s'ha de puntualitzar que en este cas la Llei 4/92 només parla d'activitats industrials i no terciàries, per la qual cosa sobre estes no és aplicable este criteri.
  
En este sentit, convé puntualitzar que només s'admetran els usos terciaris que la mateixa Llei 4/92 en l'article 19 establix.
  
Així mateix, s'indica que no s'entendran fora d'ordenació aquelles edificacions existents que incomplisquen els paràmetres limitadors d'edificabilitat determinats per la NNUU per al SNU, llevat que concórreguen circumstàncies per què siga procedent la instrucció d'un expedient amb la finalitat de restituir la legalitat urbanística.
  
Per al cas en què siguen possibles ampliacions d'edificacions industrials no són aplicables les limitacions d'edificabilitat del sostre edificat per unitat de superfície de la parcel·la que apareix en les NNUU del PGOU.
  
La possibilitat que s'incloguen les zones SNU PAI-2 i PAI-3 en este règim ha d'informar-se per l'administració sectorial competent en temes agraris, segons establix la Llei 8/2002, de 5 de desembre, d'Ordenació i Modernització de les Estructures Agràries de la Comunitat Valenciana.
  
La modificació present no pot canviar la qualificació del sòl no urbanitzable i s'ha de mantindre la nomenclatura actualment vigent o procedir a la revisió global del PGOU de la població, per a des d'allí plantejar nous criteris en el model territorial que s'ha d'implantar.
  
Quart
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat, la Comissió Territorial d'Urbanisme, en sessió realitzada el 31 de gener de 2003, acorda aprovar la Modificació núm. 21 del Pla General d'Aldaia i es té en compte el que s'indique en l'informe emés per l'administració competent en matèria agrària.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data d'haver rebut la present notificació.
  
Tot això sense perjuí que es puga exercitar qualsevol altre recurs que s'estime oportú.